钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《动静义》第九
## 钦定古今图书集成/理学汇编/经籍典/第106卷 > 北魏关氏易传〈天水赵蕤注〉 > 《动静义》第九

张彝问动静之象。子曰：“天地者也。”

动象天静象地

天常动，地常静。常动，柔克者也；常静，刚克者也。故曰：
“动静有常，刚柔断矣。”

天阳而能柔，为常道，地阴而能刚，为常道。常者，刚柔得人也。

子曰：“噫！子未知《易》矣。天地之道，无立人之事，安足为
《易》哉。《易》行乎天地之中者，人也，人参天地为才。”

天地有仪象而已，有人才，故曰《三才》。

效天地为爻，

爻为人爻效也

虚其位，实其用。

六爻位则谓之“六虚” ，六爻之用同乎一实而已。

三才相参，六爻相效，位无定处，用有藏密，吉凶前知，
非至神孰能与于此。

圣人与天地合德，则曰“三才。” 圣人作而万物睹，则曰“六爻。” 爻者，效天下之动也。圣人或出或处，用则行，舍则藏，故曰“无定处，有藏密” 也。

《万物化》，圣人者也。“故物不能自神”，盖神之者人也。

凡万物有灵异者，若人不贵之，则不灵不神也。此展转详言，以晓《彝》。

张彝曰：“圣人通神则闻命矣，滔滔天下，岂尽通神哉？”
子曰：“人皆天地之灵，五行之秀也。灵全秀淳则为君
子．，灵秀不具则为小人，千人一灵，万人一秀。”

《千万人始有一灵秀》者，言君子少也。

故曰：“君子之道鲜矣。”然鼓之舞之，尽在其神焉。

“浩浩元气，鼓舞生人。” 无君子小人，皆有神也。

是故神者，仁见为仁，智见为智。

小人亦有智

此圣人之作《易》所以举君子御小人，约以存博，寡以
治众，是谓“神德行”也。

阳卦多阴，阴卦多阳。阳一君而二民，此君子之道；阴二君而一民，此小人之道。皆本于阴阳，不期然而然者，神也。《系辞》云：“阴阳不测之谓神。”

“德行常简易”者，无他道也。滔滔天下，通乎神而已矣。

此所以“神无方、《易》无中” 之谓也。

“至刚”，非常道也；《至柔》，非常道也。

“道在刚柔间” ，则动静不失中矣。

动静亦然。至动必多忧，至静必多疑，不忧不疑，其惟
有常乎！至常忘机，至宁忘乐，斯动静之中也。

中常也

圣人有六动，动不失乎时中。

卦六爻，日“六时。” 人动乎其中，静乎其中，不可过，不可不及，故曰“时中” 也。

中也者，《易》之六用，动静之适也；

《书》之皇极，《礼》之中庸，气之太一，人之泰宁，皆动静有常之谓也。《易》道无不包，《诗》《书》《礼》《乐》俱在其中矣。

非“知至至之”，安能适其中哉。

“可以至则至之” ，是中也。《乾卦》曰：“知至至之” ，可与几也。

知至则知几，知几则知动。

几者动之微

知动则知神，

知几其神乎

知神则知静矣。

神不行而至，不疾而速，是归于静也。《老子》曰：“万物芸芸，各归其根。” 归根曰静，静曰复命。此义合也。